བསྙུང་བར་གནས་པའི་ཆོ་ག་ཞེས་བྱ་བ་བཞུགས༔ འཕགས་མཆོག་ཐུགས་རྗེ་ཆེན་པོ་ལ་ཕྱག་འཚལ་ལོ༔ ལོ་ཟླའི་དུས་ཆེན་གང་བྱུང་དང༔ཁྲུས་དང་གཙང་སྦྲའི་ཀུན་སྤྱོད་ལྡན༔ ཐོ་རངས་འཕགས་པའི་སྐུ་བརྙན་དྲུང༔ ཡན་ལག་བརྒྱད་སྡོམ་བླང་བ་ནི༔ སྐྱབས་
འགྲོ་སེམས་བསྐྱེད་སྔོན་སོང་ནས༔ན་མོ༔དུས་གསུམ་རྒྱལ་བའི་མཁྱེན་བརྩེ་ནུས་པའི་གཏེར༔ སྤྱན་རས་གཟིགས་དབང་བདག་ལ་དགོངས་སུ་གསོལ༔ དེང་ནས་སང་གི་ཉི་མ་ཤར་གྱི་བར༔ སྲོག་གཅོད་མ་བྱིན་ལེན་དང་མི་ཚངས་སྤྱོད༔ རྫུན་ ཆང་དྲི་རྒྱན་གར་དང་ཁྲི་སྟན་མཐོ༔ ཕྱི་དྲོའི་ཟས་སྤངས་ཡན་ལག་བརྒྱད་པ་བསྲུང༔ དགེ་སློང་དཔལ་མོའི་ཡང་དག་དཀའ་ཐུབ་བཞིན༔ འགྲོ་དོན་མྱུར་དུ་བྱང་ཆུབ་ཐོབ་པར་ཤོག༔ ལན་གསུམ་དང༔ ཚུལ་ཁྲིམས་རྣམ་དག་གི་གཟུངས་ཉེར་གཅིག་བརྗོད༔ དེ་ནས་སྔ་དྲོ་སྦྱོར་བ་སྐྱབས་སེམས་ཆོས་སྤྱོད་དང༔ ཕྱི་དྲོ་དངོས་གཞི་སྨྲ་བཅད་འཕགས་མཆོག་བསྒོམ༔ གཟུངས་རིང་སྟོང་ངམ་སུམ་བརྒྱ་ངེས་པ་དང༔ ཡིག་དྲུག་ཅི་མང་བཟླ་ཞིང་དཀྱིལ་འཁོར་གསུམ༔ ལྟ་བ་བླ་མེད་སྤྱོད་པ་ཐུན་མོང་ལུགས༔ ཟས་སུ་དཀར་གསུམ་སྤྱོད་ལམ་སྒྲིབ་སྦྱང་བརྩོན༔ བཅུ་གཅིག་ཞལ་
གྱིས་བསྙུང་བར་གནས་པ་འདི༔ བྱང་ཕྱོགས་རི་བོ་བཀྲ་བཟང་གཏེར་མཛོད་དུ༔ ཐུགས་རྗེ་ཆེན་པོ་ཟབ་ལམ་
ཀུན་འདུས་སྐོར༔ འབྲེལ་ཚད་དོན་ལྡན་གདམ་པ་རྨད་དུ་བྱུང༔ སྲིན་རྒྱལ་རཀྴ་ཐོད་ཕྲེང་བཀའ་འདི་སྲུངས༔
ལས་ཅན་སྙིང་གི་བུ་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ ཞེས་སྒྲུབ་བརྩོན་བྱ་བཏང་དོན་གྱི་རྣལ་འབྱོར་
བ་ཆེན་པོ་གྱ་ལ་ཚུལ་ཁྲིམས་བཟང་པོས་རིན་ཆེན་དངོས་རྫས་མཎྜལ་དང་བཀྲ་ཤིས་ལྷ་རེག་བཅས་བསྐུལ་
ངོར། དགེ་བསྙེན་འབྲོང་རིའི་ཤར་ཕྱོགས་དབེན་པའི་གནས་སུ་ཕྲིན་ལས་གླིང་པས་གཏན་ལ་ཕབ་པའི་ཡི་གེའི་འདུ་བྱེད་ལ་ཐང་སྤྲུལ་སྐུ་རིན་པོ་ཆེས་བགྱིས་པའོ།། སརྦ་མངྒ་ལཾ།